लन्डनमा मन्त्री पौडेलले भने- अन्तर्राष्ट्रिय शिक्षा सम्मेलनबाट धेरै सिकें 
बेलायत भ्रमणमा रहेका शिक्षा, विज्ञान तथा प्रविधिमन्त्री देवेन्द्र पौडेलले बेलायतवासी नेपाली र विदेशी विज्ञबाट धेरै सिकेको बताएका छन् । मन्त्री पौडेल वर्ल्ड एजुकेशन फोरमले लन्डनमा आयोजना गरेको अन्तर्राष्ट्रिय शिक्षा सम्मेलनमा भाग लिन बेलायत आएका छन् । 
लन्डन — बेलायत भ्रमणमा रहेका शिक्षा, विज्ञान तथा प्रविधिमन्त्री देवेन्द्र पौडेलले बेलायतवासी नेपाली र विदेशी विज्ञबाट धेरै सिकेको बताएका छन् । मन्त्री पौडेल वर्ल्ड एजुकेशन फोरमले लन्डनमा आयोजना गरेको अन्तर्राष्ट्रिय शिक्षा सम्मेलनमा भाग लिन बेलायत आएका छन् । १२० देशका प्रतिनिधि सहभागी कार्यक्रमबाट गुणस्तरीय शिक्षा र कोभिड महामारीका कारण शिक्षा क्षेत्रमा परेको प्रभाव, समस्या र समाधानबारे छलफल भएको पौडेलले बताए ।‘बेलायत भ्रमणका क्रममा विभिन्न देशका शिक्षा मन्त्रीहरुसँग भेटघाट गर्ने अवसर मिल्यो, शिक्षण विधि र गुणस्तरीय शिक्षाबारे धेरै कुरा आदानप्रदान भएको छ । शिक्षा क्षेत्रमा लगानी, सहयोग र सम्भावनाबारे प्रस्ताव राख्ने अवसर प्राप्त भयो, यो निकै सकारात्मक कुरा हो’ मन्त्री पौडेलले भने ।अन्य देशका शिक्षासम्बन्धी नीतिहरु कसरी अघि बढेका रहेछन् भन्ने विषयमा अध्ययन र छलफल गर्ने अवसर मिलेको भन्दै मन्त्री पौडेलले यसलाई नेपालमा कसरी लागू गर्न सकिन्छ भन्ने बारेमा आफ्नो तर्फबाट पहल गर्ने बताए ।‘बेलायत बसाइका क्रममा गैरआवासीय नेपाली संघ, विभिन्न संघ संस्था, भूपू गोर्खालगायत नेपाली र नेपालीमूलका मानिसहरुसँग पनि भेटघाट र अन्तरक्रिया गर्ने अवसर मिल्यो, नेपालको प्रगति, बेलायत नेपाल सम्बन्ध र बेलायतवासी नेपालीका हक हित र अधिकारसम्बन्धी धेरै कुरा भएका छन्,’ उनले भने ‘यसबाट नेपाल र नेपाली जनताले धेरै कुरा सिक्ने अवसर पाउनेछन् । नेपाल फर्किएपछि सम्बन्धित क्षेत्रबाट कार्यान्वयनको पहल गर्नेछु ।’गैरआवासीय नेपाली संघ बेलायतले राखेको पाँच बुँदे ज्ञापनपत्रबारे बेलायतका लागि नेपाली राजदूत ज्ञानचन्द्र आचार्यसँग आफूले कुरा गरिसकेको र नेपाल फर्किएपछि प्रधानमन्त्री र परराष्ट्रमन्त्रीसँग पनि छलफल गर्ने पौडेलले बताए । ‘गैर आवासीय नेपालीहरुले राखेका विभिन्न मागमध्ये करेन्सी सम्बन्धमा करिब-करिब टुंगो लागिसकेको छ, नागरिकतासम्बन्धी विषयमा यसै सदनबाट टुंगो लाग्नेगरी प्रक्रिया अगाडि बढेको छ’, उनले भने । भूपू गोर्खा वार्ताबारे रुस र युक्रेन युद्धका कारण वार्ता समिति गठनमा ढिलाइ भइरहेको र यसलाई छिटोभन्दा छिटो सहमतिका आधारमा टुंगो लगाउन पहल गर्ने उनले बताए । भूपू गोर्खा र गैर आवासीय नेपाली संघसँगको भेटले धेरै कुरा प्रत्यक्षरुपमा जान्ने अवसर मिलेको र यसबाट आफूलाई पहल गर्न थप सहज भएको पौडेलले बताए । मन्त्री पौडेल आफ्नो साताव्यापी भ्रमण पूरा गरी शुक्रबार साँझ नेपाल फर्किंदैछन् ।